“ሕዝብ ከመንግሥት የሚጠብቀው ዋንኛ አገልግሎትም ፍትሕ ማስፈንን ነው። በተረፈ ገበሬው አርሶ፣ ነጋዴውም ሸቅሎ፣ ሠራተኛውም ለፍቶ ነው ሕይወቱን የሚመራው። የተለየ ችግር ካላጋጠመ በስተቀር ሕዝብ መንግሥትን አብላኝ አጠጣኝ ወይንም አኑረኝ አይለውም። ይልቁንም አስተማማኝ የፍትሕ ሥርዓት በመኖሩ ሕዝቡ ራሱ መጠቀሙ ብቻ ሳይሆን መንግሥትንም ይጠቅመዋል። ፍትሕ ሲኖር ሀገር ይለማል፣ ሀገር ሲለማም መንግሥት ይጠነክራል። ፍትሕ ሲኖር ሰላም ይሰፍናል፣ ሰላም ሲሰፍን ሕዝብ በመንግሥት ላይ አመኔታ ይኖረዋል። ፍትሕ ሲኖር ሕዝብ ይሠራል፣ ገቢም ያገኛል።ከዚህ ሂደትም መንግሥት በልዩ ልዩ መንገዶች ይጠቀማል። ሕብረተሰቡም ከሕገ-ወጦች ከሁሉም በላይ ደግሞ መረን ከለቀቀና ከጨቋኝ መንግሥታዊ አስተዳደር ይጠበቃሉ።”
